নাটোর, ২৪ জুন  (শীর্ষ নিউজ ডটকম): নাটোরের সিংড়ায় ওয়ার্ড বিএনপির সাধারণ সম্পাদক মোতাহার হোসেনের হাত-পা ভেঙে দিয়ে অপহরণ করার অভিযোগ পাওয়া গেছে। আজ শুক্রবার দুপুরে সিংড়া উপজেলার কলম ইউনিয়নের বিএনপি মনোনীত চেয়ারম্যান প্রার্থী ইব্রাহীম খলিল থানায় এ অভিযোগ দায়ের করেন।   থানায় দাখিলকৃত লিখিত অভিযোগে বলা হয়, কলম ওয়ার্ড বিএনপির সাধারণ সম্পাদক মোতাহার হোসেন তার গ্রামের বাড়ি কালীনগর গ্রাম থেকে নৌকাযোগে বিলদহর বাজারে যাচ্ছিলেন। এ সময় আওয়ামী লীগ সমর্থিত চেয়ারম্যান প্রার্থী ফজলার রহমান ফুনুর সমর্থক চান ও দুলালের নেতৃত্বে ৭/৮ জন  সন্ত্রাসী মোতাহারের নৌকার গতি রোধ করে। তারা নৌকায় মোতাহারকে বেধড়ক পিটিয়ে তার হাত ও পা ভেঙে দেয়। পরে মোতাহারকে প্রতিপক্ষ চেয়ারম্যান প্রার্থী ফজলার রহমান ফুনুর বাড়িতে নিয়ে যাওয়া হয়। এ ঘটনার পর থেকেই মোতাহার নিখোঁজ রয়েছেন। ফুনু বাহিনী মোতাহারকে হত্যা করে লাশ গুম করতে পারে বলেও অভিযোগ উল্লেখ করা হয়েছে।  তবে ফজলার রহমান ফুনু তার বিরুদ্ধে আনীত অভিযোগ অস্বীকার করে বলেন, মোতাহার হোসেন আমার কর্মী। নির্বাচনে জেতার কৌশল হিসেবে ফটিক এ অপপ্রচার চালাচ্ছে।  সিংড়া থানার অফিসার ইনচার্জ (ওসি) এএইচএম ফজয়জুর রহমান  জানান, ফুনু এবং মোতাহার হোসেন সম্পর্কে চাচা-ভাতিজা। তাদের মধ্যে কোন্দলের কারণে মোতাহারকে ফুনু তার বাড়িতে নিয়ে যাওয়ার খবর পেয়েছি। বিষয়টি তদন্ত করে দেখা হচ্ছে।  (শীর্ষ নিউজ ডটকম/প্রতিনিধি/ওআর/শাসি/২১.০২ ঘ.)